Кърменето засилва устойчивостта на бебетата към стрес - Лекарства - Новини БГ
Майките знаят, че най-добрата храна за бебетата е кърмата. Малък експеримент на учени от университета Браун показа, че тя е толкова полезна не само заради състава на млякото, а и защото увеличава издръжливостта на малките на стрес, съобщава Ройтерс.
Макар и много изследвания да са документирали тези ползи, как точно кърменето ги предизвиква, не е толкова известно. Американските учени са изследвали нивата на хормона на стреса кортизол при 21 бебета, кърмени през първите пет месеца и на още толкова бебета на изкуствено хранене. Когато ги изложили на стресираща ситуация - пренебрегване от майката, учените установили по-малко данни за стрес при кърмените бебета.
"Кърменето контролира специфичен ген, който регулира физиологичната реакция на бебето на стрес", каза ръководителят на изследването д-р Бари Лестър, цитиран от БТА.
"Резултатите обаче насочват, че грижовното отношение на майките, като държане на бебето на ръце, може да е полезно за новородените, дори и да са на изкуствено хранене", посочва д-р Робърт Райт, професор по педиатрия в медицинското училище "Айкан" към болницата "Маунт Синай", който не е участвал в изследването. Възможно е по-близката връзка с майката по време на кърменето да променя реакцията на бебетата на стрес и да ги прави по-издръжливи в стресиращи ситуации.